**Petru Rožiču v slovo**

**REŠEVALCI GRS TRŽIČ**

Žal je 10. 12. 2021 tragično preminil reševalec, alpinist, planinec in prijatelj Peter Rožič (1954–2021) iz Tržiča.

Nenadejano nas je presunilo sporočilo, da ga ni več! Odšel je, na njegov najbolj značilen način – ko je pomagal drugim. Obnemeli sprejemamo kruto resnico, da prijatelja ni več! Ostajajo iskreno lepi spomini na skupne dni in doživetja, ki smo jih doživeli in preživeli skupaj, najlepše, žal tudi najbolj tragične, v gorah.

Njegova življenjska pot je morala biti povezana z gorami. Kot najmlajši med šestimi brati se je sledeč njihovim zgledom goram zapisal že v otroških letih. Kot član domačega Planinskega društva Tržič je bil kmalu zelo aktiven v mladinskem odseku. V prvih navezah s starejšimi brati se je navezal na alpinizem. Od alpinizma ni bilo daleč do članstva v tržiški postaji gorske reševalne službe. Po pripravništvu je Peter ob aktivnem reševalskem delu postal pomemben člen pri skrbi za skupno reševalno opremo. S prijateljem Marčijem sta bila nenadomestljiv par kot oskrbnika in voznika prvega terenskega vozila naše postaje gorske reševalne službe. Proti koncu osemdesetih let se je zelo hitro začel razvijati sistem radijskih zvez gorske reševalne službe. Petru je bilo to področje tudi poklicno blizu, zato je pri razvoju sistema zvez, ne le v tržiškem gorskem okolju, ampak tudi na področju celotnih slovenskih gora, zelo aktivno sodeloval. Tudi z njegovo pomočjo so se začele na novo in močneje oglašati radijske postaje v Triglavskem pogorju, Karavankah, v kamniških gorah vse do Pohorja. Med radijskimi vezisti GRS je slovel kot eden najboljših poznavalcev slišnosti s posameznih področij, kar je bilo pri izvedbi reševalnih akcij včasih ključno. Svoje tržiško področje, posebej odročen svet pod Košuto, pa je v tem pogledu obvladal do najbolj točnih podrobnosti.

Dolga leta je bil Peter oskrbnik naše brunarice na Šiji, ki mu je bila kot drugi dom. Ostali člani smo bili zadovoljni, da je bila koča vedno in v vseh pogledih zgledno vzdrževana in oskrbovana. Tudi ko se je reševalsko že ''upokojil'', je ostal še naprej dejaven, predvsem pa kadarkoli pripravljen nesebično pomagati na kateremkoli reševalskem področju.

Ne gre prezreti njegove iskrene predanosti planinstvu, planinski dejavnosti in organizaciji. Posebej aktivno in z veseljem je sodeloval na planinsko-gospodarskem področju, tudi s svojimi poklicnimi znanji in sposobnostmi. Tudi sedaj, pred slovesom, je bil Peter član upravnega odbora PD Tržič. Ne sme se pozabiti njegovega zagnanega dela v skupini zanesenjakov, ki so se leta 2001 lotili obnove ostankov pogorelega planinskega doma na Zelenici. V obnovljenem začasnem objektu, ki je prerastel v sedanje priljubljeno zbirališče planincev in turnih smučarjev, v gorniški učni center, je vtkanih veliko ur Petrovega prostovoljnega dela.

Svojo navezanost in ljubezen do gora je izkazoval tudi na drugih področjih gorništva. Že od malega ga je močno zaznamoval in pritegnil alpinizem. Vsa leta do sedaj je veliko plezal. Svoje alpinistične izkušnje je pogosto delil z mlajšimi, ki jih je navezal na svojo vrv. Del plezališča v Dovžanovi soteski je poimenoval »Penzion sektor«, kjer je veliko smeri njegovih, a vsi vemo, da gre pravzaprav za »Petrov sektor«. Ob klasičnem plezanju ga je navduševalo tudi vse bolj razširjeno in priljubljeno feratarstvo. Peter je veljal za enega boljših poznavalcev te veje plezalno-gorniške dejavnosti. Aktivno je sodeloval pri trasiranju in opremljanju nekaterih zavarovanih plezalnih poti, tudi takšnih z najvišjo stopnjo zahtevnosti. Svoje feratarske izkušnje je rad delil z drugimi, zlasti mlajšimi. Mnogim je bil skrben in nesebičen vodnik, soplezalec pri njihovih prvih feratarskih in alpinističnih vzponih.

Med mnogimi vrzelmi, ki so nastale s Petrovim slovesom, bo izstopalo področje poznavanja zgodovine in dokumentiranja gorskega sveta, predvsem v lokalnem, a tudi širšem pogledu. Leta njegovega vnetega raziskovanja, zbiranja in arhiviranja ledinskega poimenovanja in zgodovinskih drobcev vsega, kar je povezano z gorništvom, so ustvarila neprecenljiv zaklad za rodove, ki prihajajo. Vedno je rad priskočil na pomoč s podrobnostmi, gradivom ali utemeljenimi nasveti komurkoli, ki ga je za to prosil. Njemu gredo zasluge, da so se ohranila nekatera prvobitna ledinska imena v tržiških gorah in jih niso prekrila novodobna populistična preimenovanja.

V njegovem nahrbtniku sta bili pogosto tudi žaga in sekira. Ni bilo pomembno, da je to delo markacistov. Preprosto je popravil in očistil veliko poti okoli Tržiča, zamenjal in postavil vpisne skrinjice ali namestil novo usmerjevalno tablo. Vse to je bilo Petru samoumevno.

Peter, težko je slovo. Slovo od vrstnika, prijatelja, reševalca, alpinista, s katerim smo delili iste vrednote, misli, interese in načrte. Ostajajo nam spomini. Hvala ti za vse v imenu tržiških gorskih reševalcev, alpinistov in planincev. Nekoč, nekje bomo spet skupaj!

Vsem svojcem ob tvoji izgubi izrekamo iskreno sožalje.